Produse și servicii furnizate în 2012

1. Monitorizarea granturilor aferente exercițiilor 2005, 2006, 2007, 2008 și 2009 care au fost acordate în cadrul Programului de sănătate publică (PSP) 2003-2008; finalizarea cu succes a negocierilor privind granturile din cadrul cererilor de propuneri pentru 2009, printre care se numără granturi pentru proiecte, granturi pentru conferințe, granturi de funcționare și granturi pentru acțiuni comune; gestionarea cererii de propuneri pentru 2011, precum și a granturilor și contractelor atribuite în cadrul cererilor de propuneri pentru 2008 și al procedurilor de achiziții aferente Programului de protecție a consumatorilor 2007-2013 și, de asemenea, gestionarea proiectelor atribuite în cadrul procedurilor de achiziții pentru 2007, 2008 și 2009 aferente măsurilor de formare în domeniul siguranței alimentare. 2. Programul de activitate aferent PSP — Cererea de propuneri pentru 2012 a fost lansată la 8 decembrie 2011 și s-a încheiat la 9 martie 2012. Aceasta a fost publicată în Jurnalul Oficial al Uniunii Europene (2), pe site-ul web al agenției (3) și pe site-ul web Europa. — Propuneri de proiecte: 16 din 84 de propuneri de proiecte evaluate (19,5 %) au fost recomandate în vederea unei cofinanțări din partea UE în valoare totală de 13 312 116 euro. — Propuneri de conferințe: 7 din 41 de propuneri de conferințe (17 %) au fost recomandate în vederea unei finanțări în valoare de 599 097 de euro. — Propuneri de granturi de funcționare: 19 din 40 de propuneri de granturi de funcționare (47,5 %) au fost recomandate în vederea unei cofinanțări din partea UE în valoare totală de 4 330 590 de euro. — Propuneri de acțiuni comune: Toate cele cinci propuneri de acțiuni comune au fost recomandate în vederea unei cofinanțări din partea UE în valoare de 8 941 660 de euro. — Listele de rezervă cuprind cinci proiecte, două propuneri de conferință și două propuneri de granturi de funcționare. Acestea pot fi eligibile pentru cofinanțare din partea UE în valoare totală de 4 540 962 de euro, 90 000 de euro și, respectiv, 273 754 de euro. — În 2012, s-au publicat trei proceduri de achiziții, inclusiv o procedură pentru un contract-cadru cu privire la securitatea sanitară, o procedură negociată și 10 cereri de servicii. — Întrucât majoritatea contractelor au fost încheiate în cea de-a doua jumătate a exercițiului 2012, implementarea acestora a început spre sfârșitul anului. Agenția a găzduit o reuniune de lansare a fiecărui contract și, în colaborare cu DG SANCO, a monitorizat îndeaproape punerea în aplicare a acestora. 3. Programul de activitate aferent Programului de protecție a consumatorilor — În 2012, în cadrul Programului de protecție a consumatorilor, agenția a lansat șapte cereri de propuneri. — Agenția a cofinanțat 64 de granturi, care au permis personalului cu responsabilități în materie de impunere a aplicării normelor relevante, din mai multe state membre, să facă schimb de experiență și de cunoștințe în legătură cu punerea în aplicare a Directivei 2001/95/CE privind siguranța generală a produselor și a Regulamentului (CE) nr. 2006/2004 privind cooperarea în materie de protecție a consumatorului. — În cadrul cererii referitoare la Directiva privind siguranța generală a produselor, agenția a cofinanțat un proiect vizând schimbul de bune practici între statele membre și implementarea acestor bune practici în statele membre, proiect menit să amelioreze cooperarea transfrontalieră și să crească siguranța produselor de consum. Obiectivul său principal este acela de a spori siguranța produselor de consum în cadrul următoarelor grupuri de produse: articole de puericultură, nanotehnologie și cosmetice, cordoane și șnururi, scări și detectoare de fum și de monoxid de carbon. — În ceea ce privește acțiunile comune de cooperare în materie de protecție a consumatorilor, agenția a cofinanțat două proiecte. În cadrul primului proiect, se vor desfășura activități în vederea dezvoltării unei înțelegeri comune a legislației referitoare la comerțul online. Al doilea se va axa pe „clauzele abuzive din contractele încheiate cu consumatorii”. — În 2012, agenția a semnat granturi specifice cu Organizația Europeană a Consumatorilor (Bureau Européen des Unions de Consommateurs – BEUC) și cu Asociația Europeană pentru Coordonarea Reprezentării Consumatorului în Standardizare (ANEC). — Cofinanțarea BEUC va contribui la continuarea promovării intereselor consumatorilor europeni în procesul de elaborare a politicilor UE, în calitatea lor de cumpărători sau de utilizatori de bunuri și servicii. — Sprijinul financiar acordat ANEC asigură reprezentarea și apărarea intereselor consumatorilor în procesul de standardizare și de certificare. — Centrele europene ale consumatorilor din 29 de țări se ocupă zilnic cu probleme practice întâlnite de consumatori, precum cele legate de calitatea produselor și a serviciilor, de livrarea cu întârziere a unui produs provenit din străinătate sau de clauzele abuzive din contracte. În 2012, ECC-Net (Rețeaua Centrelor Europene ale Consumatorilor) a tratat peste 72 000 de cazuri referitoare la consumatori care s-au confruntat cu o problemă cu caracter transfrontalier. În total, de la înființarea sa în 2005, ECC-net a oferit asistență consumatorilor în aproximativ 416 000 de cazuri. În 2012, agenția a lansat o cerere de propuneri cu privire la contribuția financiară acordată centrelor europene ale consumatorilor pentru activitatea desfășurată în 2013 și a încheiat 29 de acorduri de grant. — În 2012, în cadrul Programului de protecție a consumatorilor, agenția a lansat două proceduri de achiziții și 11 cereri de servicii specifice. — Dolceta este un instrument educativ online, care a fost dezvoltat în contextul Programului de protecție a consumatorilor din UE. În 2012, agenția a lansat două cereri de servicii: prima viza promovarea noului site web și îmbogățirea conținutului acestuia, iar cea de a doua privea întreținerea și găzduirea site-ului existent, precum și întreținerea, găzduirea și moderarea noului site web pentru anul următor. — În 2012, a fost dezvoltată o nouă platformă interactivă destinată cadrelor didactice din învățământul secundar în vederea înlocuirii site-ului Dolceta existent. Această platformă interactivă a fost creată în urma unei analize a nevoilor cadrelor didactice în materie de conținut, caracteristici, branding (crearea unei imagini de marcă) și proiectare. Lansarea site-ului web a fost planificată pentru martie 2013. — În 2012, agenția a semnat trei contracte specifice în contextul implementării contractului-cadru pentru studii privind piața de consum. Obiectivul primului contract este de a evalua dacă piața carburanților funcționează favorabil pentru consumatori și dacă aceștia sunt capabili de a lua decizii de cumpărare în cunoștință de cauză. În cadrul celui de al doilea contract, se va analiza în ce măsură certificările voluntare și sistemele bazate pe declarații proprii utilizate pentru produsele alimentare sunt conforme cu legislația în vigoare. Cel de al treilea studiu de piață urmărește să ofere informații cu privire la situația actuală a prezenței declarațiilor ecologice („green claims”) pentru produsele nealimentare pe piața unică. — În vederea colectării de date care să permită Comisiei o mai bună înțelegere, monitorizare și luare în considerare a interesului consumatorilor pe piața internă, agenția a semnat un contract pentru efectuarea unui sondaj de monitorizare a 52 de piețe de consum, în 27 de state membre și în Croația, Norvegia și Islanda. Rezultatele acestor sondaje vor fi analizate și se vor identifica recomandări de politici în vederea remedierii deficiențelor constatate fie în legătură cu funcționarea pieței unice, fie în legătură cu capacitatea consumatorilor de a lua decizii în cunoștință de cauză. — În 2012, agenția a monitorizat punerea în aplicare a contractelor-cadru multiple cu redeschiderea procedurii concurențiale în vederea furnizării unor studii economice privind comportamentul consumatorilor pentru agenție, DG SANCO și alte servicii ale Comisiei (DG JUST și DG CLIMA). — Mai precis, agenția a lansat trei cereri de elaborare a unor astfel de studii în următoarele sectoare: comisioanele interbancare multilaterale pentru cărțile de credit; jocurile de noroc online și măsurile adecvate pentru protecția utilizatorilor serviciilor de jocuri de noroc online; informațiile legate de durabilitate comunicate online cu privire la comportamentele de consum inteligent la punctul de vânzare (Eco-Search). — Agenția a pregătit un nou proiect privind consolidarea capacităților pentru organizațiile de consumatori. Agenția a lansat o cerere deschisă în vederea încheierii unui contract-cadru pentru implementarea unor activități de formare, inclusiv a unei activități de învățare online multilingve și a unei activități privind dezvoltarea de platforme web; în luna august, a fost contractat un studiu de evaluare a nevoilor de formare ale organizațiilor de consumatori din Europa. Rezultatele finale ale acestuia vor reprezenta un sprijin pentru implementarea noului proiect. 4. Programul de activitate aferent inițiativei BTSF (Better Training for Safer Food – O formare mai bună pentru o hrană mai sigură) — În prezent, agenția este responsabilă de implementarea cvasitotalității activităților BTSF, numai formarea cu privire la organismele modificate genetic fiind încă gestionată de DG SANCO. Chiar și în condițiile extinderii gamei de cursuri oferite, agenția a reușit să obțină un grad de satisfacție a participanților de peste 85 % cu un an înainte de termen. Mai mult, evaluarea interimară recentă cu privire la BTSF indică faptul că peste 96 % din participanți considerau că cunoștințele dobândite la cursurile de formare au fost utile pentru munca lor zilnică. — În 2012, s-au organizat peste 156 de ateliere și misiuni de formare pentru aproximativ 6 300 de participanți, majoritatea fiind funcționari din statele membre. Cea mai mare parte a programelor s-au desfășurat în UE. Alte programe au vizat țările terțe, conținutul lor adresându-se participanților din regiunile lumii în care s-au desfășurat acțiunile de formare. — Un progres semnificativ înregistrat în 2012 a fost extinderea mandatului (4) agenției pentru a-i permite acesteia să beneficieze de surse de finanțare în cadrul liniilor bugetare ale DG TRADE și DG DEVCO pentru activitățile BTSF, altele decât cele prevăzute de temeiul juridic (5) al BTSF. Aceasta a condus la publicarea primei proceduri de achiziții pentru un nou program care urmează să fie gestionat de agenție și al cărui obiectiv este acela de a permite țărilor terțe să se implice într-un mod mai eficace în cadrul organismelor internaționale de standardizare.